Relationship status: Hoekom so ingewikkeld?

1. Deel met mekaar hoe jy Facebook se Relationship status gebruik.  Blaai sommer rond op mekaar se Facebook profiele en gesels oor wat die onderskeie statuses vir ander kan beteken.
2. Waarom is verhoudings soms só ingewikkeld?
3. Lees die verhaal van Juda en Tamar in Genesis 38.
4. Deel met mekaar wat dié teks vir julle sê en wat julle daarin hoor.  Gee vir elkeen kans.
5. Ek het Sondagaand gesê dat dié verhaal my leer 1) om die regte ding te doen en 2) om die Here te vertrou.  Stem jy saam?  Wat leer jy nog uit die gedeelte?
6. Sondagaand het ons gesels oor die geloofsgewoonte van die daaglikse ondersoek (meer inligting hieronder).  Deel met mekaar watter ervaring julle al daarmee gehad het.  Watter waarde en betekenis kan dit vir jou hê?
7. Kies een van die geloofsgewoontes wat ons die afgelope tyd behandel het (daar is ’n hele paar op die webtuiste) om dié week te beoefen en deel volgende week wat julle ervaar het met mekaar.
8. Sluit af met ’n gebed.
Daaglikse ondersoek
Ek wil ’n ander geloofsgewoonte op die tafel sit vanaand, die gebed wat as die daily examen of die daaglikse ondersoek bekend staan.
Die daaglikse ondersoek is ’n eeue-oue gebruik om God se teenwoordigheid in die alledaagse gebeure in jou eie en ander se lewe te soek (Kol 1:9; Fil 1:9-10).  Dit sluit in om van God se teenwoordigheid bewus te word; die gebeure van die afgelope dag te deurdink; op te let na jou emosies oor die gebeure – beide die positiewe en die negatiewe – wat jou getroos het en wat jou geruk het; te vra na God se perspektief daarop; na te dink oor waar jy die beste konneksie met God gehad het – en waar nie; jou begeertes na Hom te bring met gebed en smeking sodat sy vrede jou hart en gedagtes tot rus kan bring (Fil 4:6-7).
John Ackerman se bekende weergawe is: "Stop, Neem waar, Luister" (Stop. Look. Listen):
STOP:	Stop met wat jy besig is om te doen en te dink.  Probeer so sit dat jy na 'n venster kyk of gaan sit of stap buite.  Jy kan ook kniel. Om jou te help stilword, kan jy fokus op jou asemhaling.  Wanneer jy uitasem, herhaal jy stilweg die woorde "ek gee oor aan U" en met elke inaseming, "ek wil luister”.
NEEM WAAR:  	Dink terug aan die gebeure van die afgelope dag.  Het jy iets ontvang wat goed of onverwags was?  Neem tyd om daaroor na te dink en waarderend te wees.  Probeer, ten spyte van al die slegte nuus wat jy daagliks hoor en ervaar, die goeie in jou buurt, gemeenskap, land en in die wêreld raak te sien.  Herinner jouself daaraan dat jy nie in die sentrum van die heelal is nie. 
Dink ook terug aan die pyn wat jy ervaar het.  Vir dele daarvan is jy verantwoordelik.  Vra vir vergifnis.  Ondersoek die aard van die seerkry.  Gaan dit regtig oor jou, is dit regtig so belangrik, of is jy vasgevang in iets waarvan die Here jou moet vrymaak?  As iemand jou te na gekom het, bid dat jy sal kan vergewe.  Dink ook aan die pyn in die wêreld.  Bid vir dié wat daardeur geraak is.
LUISTER: 	Fokus op insigte, ingewings, gewaarwordings, prentjies, ‘n lied of gedig wat by jou opkom.  Vra jouself af, of dit jou troos, seën of ontsteld laat.  Dink na oor wat God daardeur vir jou wil sê.  Bid om helderheid, oortuiging en vrede.  Skryf jou gedagtes in jou joernaal, sodat jy oor tyd kan agterkom hoe die Here besig is om jou te begelei rondom herhalende insigte en ingewings. Wees gehoorsaam aan die lig wat jy ontvang.  Gaan leef dit!

